Misleiding en Vrese - Suider Kruis
Home » Misleiding en Vrese
Dis nogal treffend, want toe Jesus se dissipels hom vra wat gaan gebeur net voor Sy terugkoms kon Jesus enige iets gekies het om sy dissipels teen te waarsku, maar die heel eerste ding wat Jesus gekies het staan in vers vier: "Pas op dat niemand julle mislei nie."
Daar na het Jesus gesê dat daar oorloë, aardbewings en pessiektes sal wees. Daardie gedeelte ken ons, maar heel eerste, selfs voor Jesus gesê het wat nog gaan gebeur het Hy ons gewaarsku oor die misleiding. Het ek nie gesê dat dit treffend is nie?
Ek hou so daarvan as julle vir my inligting stuur oor wat daar buite aan die gang is, want ek sien nie altyd alles raak nie. Daar word 'n video op Facebook versprei van 'n vergadering van een of ander aard waar daar 'n plan bespreek word om van drie biljoen van die wêreld se bevolking ontslae te raak, want die aarde is oorbevolk, volgens hierdie mense. Ek is nie van plan om in die details van hierdie video in te gaan nie, maar op hierdie oomblik is die aarde se bevolking 7.8 biljoen, wat beteken dat daar net 4.8 biljoen mense gaan oorbly as hierdie plan voltrek word. Hoe oud hierdie video is, weet ek nie. Vir al wat ons weet kan dit al etlike jare oud wees en nie meer relevant vandag nie, maar dis waar ek my punt wil maak.
Satan hou daarvan om vir ons te wys dat hy in beheer is, maar dis 'n leuen! God is nog steeds in beheer van hierdie wêreld en nie satan nie. Binnekort gaan God hom toe laat om in beheer te wees, en ek kan julle verseker dat satan op die punt van sy stoel sit besig om sy tande te slyp vir daardie dag. Maar daardie dag is nog nie hier nie en tot dan, kan satan nog net lieg en maak of hy iets besonders is.
As kinders van die HERE word ons beskerm teen staan solank ons binne die Wil van die HERE bly. Jesus self sê so in Mattheus 6:25-34 waar Hy praat oor ons wat altyd so bekommerd is oor alles. In Lukas 12:6-7 sê Jesus baie duidelik: " Word vyf mossies nie vir twee stuiwers verkoop nie? En nie een van hulle is voor God vergeet nie.  Maar selfs die hare van julle hoof is almal getel. Wees dan nie bevrees nie: julle is meer werd as baie mossies."
Met hierdie in gedagte kan jy maar weet dat niks met jou sal gebeur as dit nie God se Wil is en satan uitdruklike toestemming van God het om te kan doen wat hom toegelaat word nie. Jy sal nie siek word nie, jy sal geen skade ly nie en jou lewe sal nie geneem word as dit nie God se Wil is nie. Daar is letterlik geen rede vir jou om enige vrese te hê oor enige iets nie, want Jesus sal sorg dat niks met jou gebeur nie.
Satan is soos 'n hond aan 'n ketting. Hy kan blaf, hy kan grom en hy kan hardloop so ver as wat die ketting hom toelaat, maar dis al wat hy kan doen. God is nog steeds in beheer van hierdie wêreld en satan kan daarom nie doen wat hy wil nie. Net soos 'n hond aan 'n leiband, kan satan net doen wat hom toegelaat word. Jy hoef hom dus nie te vrees nie, want hy het geen mag oor jou as Kind van God nie.
Daardie mense op die video met hulle planne oor uitwissing… Laat hulle praat en planne maak as dit hulle beter laat voel, maar maak nie saak wat hulle sê nie, dis soos warm lug uit 'n oond uit. Hulle kan niks doen as dit nie God se Wil is nie, so laat hulle praat, dis al wat hulle kan doen!